**Încă o noapte**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iar în calea mea de noapte

Îmi aduce-n șagă vântul

Adieri de mere coapte

Rupând apelor argintul.

S-aciuară prin unghere

Îndrăzneala și cu gândul,

Greierii torc din tăcere

Cu versetele pulsânde.

Și cum trag ei scurt din caier

Cu arcușurile-ncete

Brazii scutură pe aer

Din rășinile din cetini.

Îmi pierd pașii în mirozne

De prăsade și de vară,

Și prin basme ce-mi fac pozne

Cu descrierea neclară.

Prin canafii moi ai Lunii

Mă pierdui puțin din fire

Tot părându-mi - căpcăunii

Tropăiesc prin ațipire.

Maiestuoasă tihna trece

Ocolind molatec trunchiuri

Scutură doar liliecii

Zborul sfărâmat în unghiuri.

Totuși poate să nu-mi pese

De vreo pizmă ori intrigă...

Mai aud glasuri de păsări

Alarmate-n vis ce strigă.

Și e noapte, și e bine,

Și pășesc fără de lege:

Rugăciunea mă susține.

Dumnezeu mă înțelege.

Victor Bragagiu